13. függelék az 1/2013. (II. 20.) önkormányzati rendelethez


1/2016. (III. 3.) Elnöki Utasítás

a közgyűlés társadalmi megbízatású alelnökének feladatairól

A Magyarország helyi önkormányzatairól szóló 2011. évi CLXXXIX. törvény 74. §-a, valamint a Veszprém Megyei Önkormányzat Szervezeti és Működési Szabályzatáról szóló 1/2013. (II. 20.) önkormányzati rendelet 30. § (2) bekezdése alapján a közgyeűlés alelnöke helyettesíti a közgyűlés elnökét, valamint segíti munkát. Feladatait a közgyűlés elnökének irányításával látja el.

E rendelkezésekkel összhangban a közgyűlés társadalmi megbízatású alelnökének feladatait az alábbiak szerint állapítom meg:

I. Általános rendelkezések
a) A megyei közgyűlés által választott alelnök az elnök általános helyettese, jogosítványai az elnök jogosítványain alapulnak.
b) Az alelnök a közgyűlés elnökét távollétében teljes jogkörrel helyettesíti és ellátja mindazokat a feladatokat, amelyeket jogszabály az elnök részére megállapít.
c) Az alelnök a hivatal és köztisztviselői vonatkozásában közvetlen operatív irányítási tevékenységet nem végez, e területen elsősorban koordinációs és információ-továbbítási feladatot lát el. A feladatköréhez kapcsolódó ügyekben a hivatallal, annak szakapparátusával szembeni elvárásait a megyei jegyző (a Veszprém Megyei Önkormányzati Hivatal vezetője) útján juttatja el a Hivatal dolgozóihoz.

II. Egyéb rendelkezések
[bookmark: _GoBack]A közgyűlés alelnöke a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 39. § (5) bekezdés b) pontjában foglaltak alapján a területi kiválasztási eljárásrendben a Veszprém Megyei Önkormányzat, mint területi szereplő részéről benyújtásra és megvalósításra kerülő projektek elkészítéséhez, benyújtásához, megvalósításához, valamint a döntés előkészítéséhez, meghozatalához kapcsolódó megyei közgyűlési elnöki feladatok (beleértve a támogatási szerződés megkötését, közbeszerzési eljárással kapcsolatos döntéseket is) ellátása tekintetében teljes jogkörrel helyettesíti a közgyűlés elnökét, ide értve az aláírás jogát is.

III. Részletes rendelkezések:
Az alelnök:
a) segíti a megyei képviselők, bizottságok munkáját, figyelemmel kíséri a bizottságokban folyó munkát, tanácskozási joggal részt vesz a bizottsági üléseken,
b) közreműködik az éves koncepciók, gazdasági program megalkotásában,
c) kapcsolatot tart a megyei civil szervezetekkel, egyesületekkel,
d) kapcsolatot tart a megyében működő nemzetiségi szervezetekkel, segíti tevékenységüket,
e) figyelemmel kíséri a nemzetközi kapcsolatok szervezésével összefüggő, önkormányzatot érintő feladatokat,
f) feladatköréhez kapcsolódó ügyekben – a közgyűlés elnökével történt előzetes egyeztetést követően – tájékoztatja a sajtó munkatársait,
g) a közgyűlés elnökének megbízása alapján képviseli az önkormányzatot különféle társadalmi, szakmai és egyéb rendezvényeken,
h) a megtartásra kerülő tisztségviselői (alelnöki) értekezleteken tájékoztatást ad a jelen utasításban, illetve a közgyűlés elnökétől esetenként kapott feladatok végrehajtásáról,
i) gyakorolja a gazdasági ügyrendben meghatározottak szerint a pénzgazdálkodási jogköröket a közgyűlés elnökének távollétében,
j) az SZMSZ 9. függelékében meghatározottak szerint fogadóórát tart,
k) ellátja mindazokat a feladatokat, amelyekkel a közgyűlés elnöke megbízza.

Jelen utasítást 2016. március 4. napjától visszavonásig kell alkalmazni.
Egyidejűleg hatályát veszti az 1/2015. (I. 5.) Elnöki Utasítás.

Veszprém, 2016. március 3.



Polgárdy Imre
a megyei közgyűlés elnöke




